PROF. IONELA MANOLACHI

ȘCOALA GIMNAZIALĂ ”AL.I. CUZA”

**TEST DE EVALUARE**

**Clasa a VIII-a**

* **Toate subiectele sunt obligatorii. Se acordă 10 puncte din oficiu.**
* **Timpul de lucru efectiv este de două ore.**

**SUBIECTUL I (40 de puncte)**

**Citeşte cu atenţie textul următor:**

 *„Din vale vine, abia târându-se, un câine flocan, pe mijlocul uliţei. Câteva sute de paşi de la cotitură, el zăreşte o clipă pe Sanda, se opreşte, ridică capul, ciuleşte şi începe a scheuna încet. Sanda se întoarce cu firul şi iarăşi se arată la cotitură. Câinele tresare, prinde viaţă şi, cu ochii aţintiţi la Sanda, se repede în sus.*

 *Pentru o fată care urzeşte pânză de-a lungul gardului, un câine flocan, mai ales când nu vine, ci se repede, totdeauna este o ivire mai mult decât supărăcioasă. Sanda ţipă, apoi rămase încremenită de spaimă, cu faţa albă ca fagurele şi cu ochii aţintiţi la câine.*

 *Ca o şopârlă însă, cu labele întinse, colbăind cu coada şi scheunând, se târâie câinele până în apropierea ei. Acolo apoi rămase turtit la pământ, privind fata speriată, scheunând iar cu frică şi mişcându-şi coada neîncetat.*

 *Sanda îşi veni în fire. Îi părea c-a mai văzut adeseori acest câine, dar unde şi cum nu-şi aducea aminte.*

 *Deodată, faţa ei se însenină.*

 *— Scormon! strigă ea cu bucurie, ca şi când ar întâlni un vechi prieten.*

 *Când auzi câinele acest cuvânt, sări iute la picioarele ei, apoi se ridică cu labele pe ea şi iarăşi îi cuprinse picioarele, sări împrejur vesel, începu să latre, să scheaune şi iarăşi să-i lingă mâinile.*

 *— Scormon! dragă Scormon! zise ea, plecându-se spre câine şi netezindu-l. Cât e de slab, sărmanul! Unde e Pascu?*

 *La auzul acestui nume, câinele începu să scheaune încet, mai tare, tot mai tare, în sfârşit el îşi ridică capul în sus şi începu să urle.*

 *Sanda îl privi câtăva vreme cu mişcare.*

 *— Bietul câine! cum urlă! zise ea înduioşată. Scormon, nu urla! urmă apoi, simţind că lacrimile îi vin în ochi. Cine ştie, poate a şi murit în cătănie. Bietul câine! Apoi începe a se şterge la ochi, aşezându-se pe piatra de lângă portiţă. Cine ştie, poate a şi murit! Trei ani vor fi la toamnă de când l-au dus în cătănie. Şi mulţi mor în cătănie. Se zice că-i bate şi-i ţin cu mâncări rele. Vai ş-amar! Nu se mai aude nimic de el. Despre alţii tot mai vine câte-o veste. Dar el n-are pe nimeni decât pe bietul acesta de câine, care piere de foame.*

 *La acest gând, Sanda privi împrejur. Scormon era tupilit la picioarele ei. Ea începu să-l netezească.*

 *— Scormon! tu n-ai stăpân! Scormon se ridică şi-şi puse labele pe genunchii ei, privindu-i în faţă.”*

Ioan Slavici*- Scormon*

1. **Scrie răspunsul pentru fiecare dintre următoarele cerințele cu privire la textul dat:**

1. Transcrie, din primul alineat, două cuvinte care conțin diftong. **4 puncte**

2. Explică modul de formare a următoarelor cuvinte:  *încet, decât, supărăcioasă*. **4 puncte**

3. Menționează rolul liniei de dialog și a semnului exclamării din secvența: *— Scormon! dragă Scormon! zise ea,*  *plecându-se spre câine şi netezindu-l.* **4 puncte**

4. Formulează două idei principale/secundare din textul dat. **4 puncte**

5. Precizează două trăsături ale genului epic identificate în text. **4 puncte**

6. Prezintă, în 30-50 de cuvinte,semnificația sintagmei: *— Bietul câine!cum urlă! zise ea înduioşată.* **4 puncte**

**B. Redactează o compunere de minim 150 de cuvinte, în care să motivezi apartenența la specia nuvelă a textului dat.**  **16 puncte**

În compunerea ta, trebuie să ai în vedere:

* să precizezi două caracteristici ale nuvelei ;
* să prezinți detaliat două trăsături ale nuvelei, valorificând fragmentul dat;
* să ai un conținut adecvat cerinței;
* să respecți precizarea privind numărul minim de cuvinte.

**SUBIECTUL AL II-LEA (36 de puncte)**

**Citește cu atenție, textul următor:**

*Cel mai vechi parc de distracții din lume este deschis de mai bine de 400 de ani. Mai mult, majoritatea instalațiilor sunt încă funcționale. Vizitatorii au de ales între 33 de roller-coastere și multe alte activități distractive. Locația se află în Danemarca.*

*Deschis în 1583, parcul de distracții Bakken din Danemarca este, după cum atestă chiar Cartea Recordurilor, cel mai vechi astfel de loc aflat în funcțiune. El este situat într-o zonă rurală, la 10 kilometri de capitala Copenhaga. Bakken, care în daneză înseamnă ”dealul”, este destinat atât adulților, cât și copiilor. În parc există 33 de instalații tip roller-coaster. Cea mai renumită și căutată distracție este, însă, plimbarea cu un trenuleț de lemn, inaugurat în 1932.*

*Un alt element reprezentativ este clovnul Pjerrot, mascota parcului, care de-a lungul timpului a urat bun-venit și a evoluat în spectacole în fața a zeci de generații. Și tot prin tradiție, fiecare atracție a parcului are alt proprietar.*

*Aici se mai găsesc jocuri de tragere la țintă, tonomate, mașinuțe electrice, dar și o sală de spectacole. Remarcabil este că, la mai bine de 400 de ani de la inaugurare, parcul este în totalitate funcțional.*

(Vera Puiu, **Cel mai vechi parc de distracții din lume, funcționează din 1583, reporterntv.ro**)

1. **Scrie răspunsul pentru fiecare dintre următoarele cerințele cu privire la textul dat:**
2. Formulează câte un enunț în care să precizezi următoarele aspecte din textul dat:
	* zona în care este situat parcul Bakken;
	* cea mai căutată distracție din parcul Bakken. **4 puncte**
3. Scrie numele autoarei și titlul articolului din care este extras fragmentul dat. **4 puncte**
4. Menționează gradul de comparație al cuvintelor: *cel mai vechi ,* *mai mult.* **4 puncte**
5. Precizează funcția sintactică a cuvintelor subliniate, menționând partea de vorbire prin care se exprimă:

*Un alt element reprezentativ este clovnul Pjerrot, mascota parcului, care de-a lungul timpului a urat bun-venit și a evoluat în spectacole în fața a zeci de generații.* **4 puncte**

1. Transcrie propozițiile din fraza următoare, precizând felul acestora: *Remarcabil este că, la mai bine de 400 de ani de la inaugurare, parcul este în totalitate funcțional.* **4 puncte**
2. Construiește o frază alcătuită din două propoziții în care să existe o propoziție subordonată atributivă introdusă prin pronume nehotărât. **4 puncte**
3. **Redactează o compunere de 150-300 de cuvinte, în care să prezinți o întâmplare reală sau imaginară petrecută într-un parc de distracții.**  **12 puncte**

În compunerea ta, trebuie:

* + să relatezi o întâmplare, respectând succesiunea logică a evenimentelor;
	+ să precizezi două elemente ale contextului spațio-temporal;
	+ să ai un conținut adecvat tipului de text și cerințelor formulate;
	+ să respecți precizarea referitoare la numărul de cuvinte

**Notă!** Respectarea, în lucrare, a ordinii cerințelor nu este obligatorie.

 **Vei primi 14 puncte pentru redactarea întregii lucrări** (unitatea compoziţiei – 2 p; coerenţa textului – 2 p; registrul de comunicare, stilul şi vocabularul adecvate conţinutului – 2 p; ortografia – 3 p; punctuaţia – 3 p; aşezarea corectă în pagină, lizibilitatea – 2 p)